প্রথম অবস্থায় রাসূলুল্লাহ (সা.) আনুষ্ঠানিক ঘোষণা ছাড়াই দ্বীন প্রচারের কৌশল গ্রহণ করেন। রাসূলের সিরাত বর্ণনাকারীগণ মক্কায় তাঁর ১৩ বছরের জীবনকে তিন বছর ও ১০ বছর এই দুই ভাগে বিভক্ত করেছেন। এর মধ্যে প্রথম তিন বছরের বৈশিষ্ট্য হচ্ছে আল্লাহর রাসূল বিশেষ কিছু ক্ষেত্র ছাড়া ইসলামের বাণী প্রকাশ্যে বর্ণনা করেননি। এ সময়ে শুধুমাত্র যারা নিজে থেকে মূর্তিপূজা ছেড়ে দিয়ে তাঁর কাছে আসত তাদেরকেই তিনি ইসলামের সুশীতল ছায়ায় আশ্রয় দিতেন। এসব নওমুসলিম মূর্তিপূজা করতে গিয়ে অতিষ্ট হয়ে উঠেছিলেন। তারা আল্লাহর রাসূলের নবুওয়াতপ্রাপ্তির খবর শোনামাত্র তাঁর কাছে ছুটে যান এবং সানন্দচিত্তে ইসলাম গ্রহণ করেন।